Document ID: 32008D0337

ΑΠΌΦΑΣΗ ΤΗΣ ΕΠΙΤΡΟΠΉΣ
της 24ης Απριλίου 2008
για την τροποποίηση της απόφασης 2006/968/ΕΚ για την εφαρμογή του κανονισμού (ΕΚ) αριθ. 21/2004 του Συμβουλίου όσον αφορά τις κατευθυντήριες γραμμές και διαδικασίες για την ηλεκτρονική αναγνώριση των αιγοπροβάτων
[κοινοποιηθείσα υπό τον αριθμό Ε(2008) 1571]
(Κείμενο που παρουσιάζει ενδιαφέρον για τον ΕΟΧ)
(2008/337/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 21/2004 του Συμβουλίου, της 17ης Δεκεμβρίου 2003, για τη θέσπιση συστήματος αναγνώρισης και καταγραφής των αιγοπροβάτων και για την τροποποίηση του κανονισμού (ΕΚ) αριθ. 1782/2003 και των οδηγιών 92/102/ΕΟΚ και 64/432/ΕΟΚ (1), και ιδίως το άρθρο 9 παράγραφος 1,
Εκτιμώντας τα ακόλουθα:
(1)
Ο κανονισμός (ΕΚ) αριθ. 21/2004 προβλέπει ότι κάθε κράτος μέλος οφείλει να καθιερώσει ένα σύστημα για την αναγνώριση και την καταγραφή των αιγοπροβάτων σύμφωνα με τον εν λόγω κανονισμό. Σύμφωνα με τον κανονισμό (ΕΚ) αριθ. 21/2004, το πρώτο μέσο αναγνώρισης των εν λόγω ζώων είναι τα ενώτια. Το δεύτερο μέσο αναγνώρισης περιλαμβάνει την ηλεκτρονική αναγνώριση των αιγοπροβάτων.
(2)
Η απόφαση 2006/968/ΕΚ της Επιτροπής (2) θεσπίζει κατευθυντήριες γραμμές και διαδικασίες για την έγκριση συσκευών αναγνώρισης και ανάγνωσης για την ηλεκτρονική αναγνώριση των αιγοπροβάτων σύμφωνα με τον κανονισμό (ΕΚ) αριθ. 21/2004. Η εν λόγω απόφαση καθορίζει ελάχιστες απαιτήσεις σχετικά με ορισμένες δοκιμές συμμόρφωσης και απόδοσης για την έγκριση αυτών των συσκευών αναγνώρισης και ανάγνωσης. Οι δοκιμές αυτές μπορούν να πραγματοποιούνται μόνο από συγκεκριμένα εργαστήρια δοκιμών, τα οποία λειτουργούν, αξιολογούνται και διαπιστεύονται σύμφωνα με ορισμένα ευρωπαϊκά πρότυπα.
(3)
Το άρθρο 12 παράγραφος 2 του κανονισμού (ΕΚ) αριθ. 882/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τη διενέργεια επισήμων ελέγχων της συμμόρφωσης προς τη νομοθεσία περί ζωοτροφών και τροφίμων και προς τους κανόνες για την υγεία και την καλή διαβίωση των ζώων (3) αναφέρεται στα εν λόγω ευρωπαϊκά πρότυπα σε σχέση με τον ορισμό των επίσημων εργαστηρίων από τις αρμόδιες αρχές.
(4)
Για να ληφθεί υπόψη ο ειδικός χαρακτήρας των εργαστηρίων δοκιμών που αναφέρονται στην απόφαση 2006/968/ΕΚ, πρέπει να τροποποιηθεί η αναφορά που κάνει η εν λόγω απόφαση στα πρότυπα αυτά.
(5)
Το άρθρο 18 του κανονισμού (ΕΚ) αριθ. 2076/2005 της Επιτροπής, της 5ης Δεκεμβρίου 2005, για τη θέσπιση μεταβατικών διατάξεων σχετικά με την εφαρμογή των κανονισμών του Ευρωπαϊκού Κοινοβουλίου και του Συμβουλίου (ΕΚ) αριθ. 853/2004, (ΕΚ) αριθ. 854/2004 και (ΕΚ) αριθ. 882/2004 και για την τροποποίηση των κανονισμών (ΕΚ) αριθ. 853/2004 και (ΕΚ) αριθ. 854/2004 (4) προβλέπει παρέκκλιση από το άρθρο 12 παράγραφος 2 του κανονισμού (ΕΚ) αριθ. 882/2004. Σύμφωνα με την παρέκκλιση αυτή, η αρμόδια αρχή μπορεί να ορίσει, για μια μεταβατική περίοδο, εργαστήριο δοκιμών το οποίο δεν έχει διαπιστευθεί. Για λόγους σαφήνειας, η απόφαση 2006/968/ΕΚ πρέπει να αναφέρει την εν λόγω παρέκκλιση.
(6)
Ως εκ τούτου, η απόφαση 2006/968/ΕΚ πρέπει να τροποποιηθεί ανάλογα.
(7)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Το παράρτημα της απόφασης 2006/968/ΕΚ τροποποιείται σύμφωνα με το παράρτημα της παρούσας απόφασης.
Άρθρο 2
Η παρούσα απόφαση εφαρμόζεται από την 1η Ιουνίου 2008.
Άρθρο 3
Η παρούσα απόφαση απευθύνεται στα κράτη μέλη.
Βρυξέλλες, 24 Απριλίου 2008.

Labels: 4
1
7
6
12